*A római százados, aki ott állt a kereszttel szemben, látva, hogy Jézus hogyan halt meg, így szólt: „Ez az ember valóban Isten Fia volt!” (Mk 15,39)*

A keresztre feszítés már elmúlt. De itt van ez a római katona, századosi rangban. Biztosan több év vagy akár már évtizedes katonáskodással a háta mögött. Harcedzett valaki. Feltételezhető, hogy sok kivégzésben részt vett már.

A különbség egy átlagos kivégzés és Jézus esete között akkora volt, hogy Jézus kivégzése kitörölhetetlen nyomot hagyott az életében. Felismeri, hogy *„Ez az ember valóban Isten Fia volt!”*. Ezt a felismerést nem lehet másnapra elfelejteni. Nem lehet csak úgy átlépni rajta. A Biblia nem ír többet erről a századosról. Vajon hány baráti beszélgetésben került szóba: de volt egy eset az életemben, amikor a kereszt előtt rá kellett döbbennem, hogy a Názáreti Jézus nem egy átlagos ember volt. Vajon után járt annak, miért kellett ennek így történnie, ilyen fiatalon meghalni, ilyen eljárás alapján?

Úgy gondolom, a százados élete megváltozott ez után a keresztre feszítés után. Ha szemléled a keresztre feszített Jézust, keresed kérdéseidre a választ Vele kapcsolatban, a Te életed is megváltozik. *Vadon Gyula*